Alerta la nivel mondial. Prețurile alimentelor au crescut a doua lună consecutiv, iar cel mai grav este faptul că scumpirile se înregistrează la produse de bază precum carne, uleiuri vegetale şi cereale. Practic, această evoluție a contracarat scăderile de preţuri pentru zahăr şi lactate.
Organizaţia Naţiunilor Unite pentru Alimentaţie şi Agricultură (FAO) publică lunar propriul său Food Price Index, care măsoară modificările de preţuri înregistrate la un coş de alimente format din: cereale, uleiuri vegetale, lactate, carne şi zahăr. În luna aprilie a acestui an, acest indice s-a situat la o medie de 119,1 puncte, în creştere cu 0,3% faţă de nivelul de 118,8 puncte înregistrat în luna martie. Totuşi, valoarea din aprilie 2024 este mai mică cu 9,6% față de valoarea înregistrată în luna similară a anului trecut, potrivit Reuters.
Creşterea din luna aprilie s-a datorat în primul rând unui avans de 1,6% al preţurilor pentru carne. Potrivit FAO, această evoluție a anihilat scăderea uşoară a preţurilor cărnii de porc, datorată cererii slabe în Europa Occidentală şi China.
Preţurile cerealelor au crescut şi ele cu 0,3%, după trei luni de declin, susţinute de preţuri mai mari de export la porumb. O creştere similară a fost înregistrată în cazul preţurilor uleiurilor vegetale.